ኢትዮጵያና ኬንያ ግንኙነታቸውን ማጠናከር እንደሚፈልጉ ገልጹ
– አፍሪካውያን የንግድና ኢንቨስትመንት ግንኙነታቸውን በማጠናከር በዓለም አቀፍ ደረጃ ተወዳዳሪ መሆን እንዳለባቸው ጠቅላይ ሚኒስቴር ኃይለማርያም ደሳለኝ ገለጹ፡፡ጠቅላይ ሚኒስትሩ ከኬንያ የንግድና ማኑፋክቸሪንግ ኢንዱስትሪ ልዑካን ጋር በጽ/ቤታቸው ተወያይተዋል፡፡ኢትዮጵያ ከጎረቤት ሃገራት ጋር በመሰረተ ልማትና በኃይል አቅርቦት ዘርፍ ከፍተኛ ትስስር መፍጠሯን ገልጸዋል፡፡ይህም አፍሪካውያን እርስ በእርስ ያላቸውን ትስስርና ዓለም አቀፋዊ ተወዳዳሪነት ያሳድገዋል ብለዋል፡፡ከአመት በፊት በኢትዮጵያና ኬንያ በኢኮኖሚው መስክ ያላቸውን ግንኙነት ለማጠናከር የፈረሙት ልዩ ሥምምነት አካል መሆኑን ገልጸዋል፡፡የልዑካን ቡድኑ መሪና በምስራቅ አፍሪካ የንግድና ቱሪዝም ካቢኔ ዋና ጸሐፊ ፊሊስ ካንዲ በበኩላቸው በኢትዮጵያ በነበራቸው ቆይታ ኢትዮጵያ ውስጥ ያሉ የኢንዱስትሪ ተቋማትና የኢንቨስትመንት አማራጮችን መመልከታቸውን ተናግረዋል፡፡ሁለቱ እህትማማች ሃገሮች ያላቸውን የኢኮኖሚ ግንኙነት ለማጠናከር በጋራ ለመስራ ፍላጎት እንዳላቸው ገልጸዋል፡፡በሌላ ዜና ኢትዮጵያ ከኬንያ ጋር ያላትን የኢኮኖሚ ትስስር ወደ ላቀ ደረጃ ለማሸጋገር በመሪዎች ደረጃ የተፈረመውን ልዩ የትብብር ስምምነት ተግባራዊ ለማድረግ በቁርጠኝነት እየሰራች መሆኑን የውጭ ጉዳይ ሚኒስትር ዶክተር ቴዎድሮስ አድሃኖም ተናግረዋል፡፡ዶክተር ቴዎድሮስ የኬንያ ባለሀብቶችና የመንግስት አካላትን ያካተተ የቢዝነስ ልኡካን ቡድን በፅህፈት ቤታቸው አወያይተዋል፡፡ ልኡካኑ በአገሪቱ የኢኮኖሚ እንቅስቃሴና በማምረቻው ዘርፍ እሴት በመጨመር እና የሁለቱን አገራት የቱሪዝም ዘርፍ ተጠቃሚ በማድረግ ረገድ ከፍተኛ ሚና ለመጫወት መዘጋጀታቸውን ተናግረዋል፡፡ባለሀብቶቹ ኢትዮጵያ በምርት ግብይት በተለይ ደግሞ በቡና፣ የቅባት እህሎችና በጥራጥሬ የዘረጋችው የግብይት ስርዓት አድንቀዋል፡፡የልኡካን ቡድኑ መሪና የኬንያ ንግድና ቱሪዝም ሚኒስትር ፊሊስ ካንዲም ሀገራቸው ከምርት ግብይት ስርዓቱ ልምድ ትወስዳለች ብለዋል፡፡